b'\n_START_ARTICLE_\nAnton-tapaus\n_START_PARAGRAPH_\nAnton-tapaus oli lapsikaappaus, joka k\xc3\xa4rjistyi Suomen ja Ven\xc3\xa4j\xc3\xa4n v\xc3\xa4liseksi diplomaattiseksi selkkaukseksi vuonna 2009. Tapaus oli seurausta useamman vuoden jatkuneesta huoltajuuskiistasta suomalaisen is\xc3\xa4n ja ven\xc3\xa4l\xc3\xa4isen \xc3\xa4idin v\xc3\xa4lill\xc3\xa4 viisivuotiasta Anton-pojasta. Kiista k\xc3\xa4rjistyi vastavuoroisiin lapsikaappauksiin, jotka saivat suurta huomiota sek\xc3\xa4 Suomen ett\xc3\xa4 Ven\xc3\xa4j\xc3\xa4n mediassa._NEWLINE_Anton (s. 2003) oli tapauksen aikaan nelj\xc3\xa4-kuusivuotias. H\xc3\xa4n on Suomen kansalainen, mutta h\xc3\xa4nelle my\xc3\xb6nnettiin kohun keskell\xc3\xa4 nopeasti my\xc3\xb6s Ven\xc3\xa4j\xc3\xa4n kansalaisuus, joten h\xc3\xa4nell\xc3\xa4 on nykyisin kaksoiskansalaisuus.\n_START_SECTION_\n\xc3\x84iti vei Antonin Ven\xc3\xa4j\xc3\xa4lle\n_START_PARAGRAPH_\nAntonin vanhemmat ovat Suomen kansalainen Paavo Salonen ja Suomen ja Ven\xc3\xa4j\xc3\xa4n kaksoiskansalainen Rimma Salonen. Anton syntyi vuonna 2003 vanhempiensa eron j\xc3\xa4lkeen, ja vanhemmille asetettiin yhteishuoltajuus. Maaliskuussa 2008 nelivuotias poika l\xc3\xa4hti \xc3\xa4itins\xc3\xa4 mukana Ven\xc3\xa4j\xc3\xa4lle ja h\xc3\xa4nest\xc3\xa4 ei kuulunut pitk\xc3\xa4\xc3\xa4n aikaan mit\xc3\xa4\xc3\xa4n. Huhtikuussa 2008 Tampereen k\xc3\xa4r\xc3\xa4j\xc3\xa4oikeus m\xc3\xa4\xc3\xa4r\xc3\xa4si Paavo Salosen v\xc3\xa4liaikaisesti lapsen yksinhuoltajaksi.\n_START_SECTION_\nTapaus nousi otsikoihin Suomessa\n_START_PARAGRAPH_\nTapaus tuli otsikoihin kes\xc3\xa4ll\xc3\xa4 2008, kun Paavo Salonen oli alkanut ihmetell\xc3\xa4 poikansa ja t\xc3\xa4m\xc3\xa4n \xc3\xa4idin pitk\xc3\xa4\xc3\xa4 Ven\xc3\xa4j\xc3\xa4n matkaa. Rimma Salonen kertoi MTV3:n haastattelussa, ett\xc3\xa4 ei uskaltanut palata Suomeen, kun kuuli h\xc3\xa4nt\xc3\xa4 syytett\xc3\xa4v\xc3\xa4n lapsikaappauksesta._NEWLINE_Paavo ja Rimma Salonen k\xc3\xa4viv\xc3\xa4t taistelua lapsen huoltajuudessa niin Ven\xc3\xa4j\xc3\xa4ll\xc3\xa4 kuin Suomessakin. Suomessa p\xc3\xa4\xc3\xa4tettiin lapsen kuuluvan Suomeen, ja Ven\xc3\xa4j\xc3\xa4ll\xc3\xa4 Ven\xc3\xa4j\xc3\xa4lle. Paavo Salonen haki apua asiaansa ministeritasolta saakka, ja esimerkiksi ulkoministeri Alexander Stubb ilmaisi tukensa h\xc3\xa4nelle.\n_START_SECTION_\nAntonin kuljetus Suomeen diplomaattiautossa\n_START_PARAGRAPH_\nProsessin pitkyttyess\xc3\xa4 Ven\xc3\xa4j\xc3\xa4ll\xc3\xa4 Paavo Salonen p\xc3\xa4\xc3\xa4tti hakea lapsensa takaisin paikan p\xc3\xa4\xc3\xa4lt\xc3\xa4. Toukokuussa 2009 Anton kuljetettiin Ven\xc3\xa4j\xc3\xa4lt\xc3\xa4 Suomeen Pietarin p\xc3\xa4\xc3\xa4konsulaatin konsulin Simo Pietil\xc3\xa4isen auton takakontissa. Ven\xc3\xa4j\xc3\xa4 antoi asiasta Suomelle nootin. Poikaa olisi ollut vaikea saada Suomeen laillisin keinoin, sill\xc3\xa4 Ven\xc3\xa4j\xc3\xa4 ei ollut tuolloin viel\xc3\xa4 liittynyt Haagin lapsikaappaussopimukseen.\n_START_SECTION_\nLuovutusvaatimus\n_START_PARAGRAPH_\nRimma Salonen pyysi 10. toukokuuta 2010 Vladimir Putinille l\xc3\xa4hett\xc3\xa4m\xc3\xa4ss\xc3\xa4\xc3\xa4n julkisessa vetoomuksessa Ven\xc3\xa4j\xc3\xa4\xc3\xa4 vaatimaan Suomea luovuttamaan Anton Salosen Ven\xc3\xa4j\xc3\xa4lle. Perusteiksi Salonen ilmoitti sen, ett\xc3\xa4 Anton kuljetettiin Ven\xc3\xa4j\xc3\xa4lt\xc3\xa4 laittomasti diplomaattiauton takakontissa. \xc3\x84idin mukaan muun muassa Suomen valtiovalta kiist\xc3\xa4\xc3\xa4 Antonin Ven\xc3\xa4j\xc3\xa4n kansalaisuuden.\n_START_SECTION_\n\xc3\x84idin tuomio\n_START_PARAGRAPH_\nRimma Salonen tuomittiin lokakuussa 2009 Tampereen k\xc3\xa4r\xc3\xa4j\xc3\xa4oikeudessa puolentoista vuoden ehdolliseen vankeuteen sek\xc3\xa4 20\xc2\xa0000 euron korvauksiin henkisest\xc3\xa4 k\xc3\xa4rsimyksest\xc3\xa4 lapselle. Lis\xc3\xa4ksi h\xc3\xa4net tuomittiin maksamaan Paavo ja Anton Salosen oikeudenk\xc3\xa4yntikulut. Lokakuussa 2010 hovioikeus piti tuomion ennallaan, mutta alensi korvauksen 10\xc2\xa0000 euroon._NEWLINE_Tammikuussa 2011 Satakunnan k\xc3\xa4r\xc3\xa4j\xc3\xa4oikeus hylk\xc3\xa4si Rimma Salosen vaatimuksen siirt\xc3\xa4\xc3\xa4 huoltajuus h\xc3\xa4nelle v\xc3\xa4liaikaisesti. Rimma Salonen perusteli vaatimustaan sill\xc3\xa4, ett\xc3\xa4 h\xc3\xa4n pelk\xc3\xa4si Paavo Salosen viev\xc3\xa4n Antonin vanhimman poikansa luo Norjaan. Paavo Salonen kiisti vaatimuksen perusteettomana. Rimma Salosen perustelujen mukaan Paavo Salonen ei en\xc3\xa4\xc3\xa4 pystyisi huolehtimaan lapsesta ik\xc3\xa4ns\xc3\xa4 ja terveydentilansa takia. Oikeus totesi, ettei kummastakaan seikasta esitetty perusteltuja n\xc3\xa4ytt\xc3\xb6j\xc3\xa4. Huoltajuusriita p\xc3\xa4\xc3\xa4ttyi siihen, ett\xc3\xa4 is\xc3\xa4 on Antonin yksinhuoltaja.\n_START_SECTION_\nLopputulokset\n_START_PARAGRAPH_\nVuonna 2012 Vaasan hovioikeus my\xc3\xb6nsi Antonin huoltajuuden is\xc3\xa4lle. Toukokuussa 2013 Korkein oikeus hylk\xc3\xa4si Rimma Salosen valituslupahakemuksen hovioikeuden p\xc3\xa4\xc3\xa4t\xc3\xb6kseen. N\xc3\xa4in ollen pojan is\xc3\xa4 Paavo Salonen on poikansa ainoa huoltaja._NEWLINE_Lokakuussa 2014 Vantaan k\xc3\xa4r\xc3\xa4j\xc3\xa4oikeus tuomitsi Antonin Ven\xc3\xa4j\xc3\xa4lt\xc3\xa4 Suomeen salakuljettaneen diplomaatin Simo Pietil\xc3\xa4isen sakkoihin virkavelvollisuuden rikkomisesta. Helsingin hovioikeus ei muuttanut tuomiota joulukuussa 2015._NEWLINE_Rimma Salonen pyrki kansanedustajaksi vuoden 2011 vaaleissa. H\xc3\xa4n edusti Suomen Ty\xc3\xb6v\xc3\xa4enpuoluetta Helsingin vaalipiriss\xc3\xa4. Samalla Salonen edusti my\xc3\xb6s Suomen antifasistista komiteaa. Ehdokkuus huomiotiin my\xc3\xb6s Ven\xc3\xa4j\xc3\xa4n mediassa. Salonen sai 16 \xc3\xa4\xc3\xa4nt\xc3\xa4._NEWLINE_Ven\xc3\xa4j\xc3\xa4 liittyi Haagin lapsikaappaussopimukseen hein\xc3\xa4kuussa 2011 ja sopimusta alettiin soveltaa Suomen ja Ven\xc3\xa4j\xc3\xa4n v\xc3\xa4lisiss\xc3\xa4 lapsikaappaustapauksissa vuoden 2013 alusta lukien. Suomessa lapsikaappaussopimuksen keskusviranomaisena toimii oikeusministeri\xc3\xb6, Ven\xc3\xa4j\xc3\xa4ll\xc3\xa4 vastaava viranomainen on opetus- ja tiedeministeri\xc3\xb6.'